
ПРОТОКОЛ 
от публично обсъждане във връзка с намерението на Община
 Златоград да поеме дългосрочен общински дълг от „Фонд ФЛАГ” ЕАД
На 30.07.2021 г. (петък) от 17.00 часа в заседателната зала на Общинска администрация Златоград се състоя публично обсъждане, организирано във връзка с намерението на Община Златоград да поеме дългосрочен дълг от „Фонд за органите на местно самоуправление в България - ФЛАГ” ЕАД.

Публичното обсъждане бе открито от г-н Янчев – кмет на Община Златоград.          Г-н Янчев започна с това, че публичното обсъждане се провежда на основание чл.15, ал.3 от Закона за общинския дълг и чл.7 от Наредба № 16 на Общински съвет Златоград за условията и реда за провеждане на обществено обсъждане за поемане на дългосрочен общински дълг от Община Златоград .
 За публичното обсъждане обществеността е информирана чрез покана, публикувана на сайта на Община Златоград на 23.07.2021 г., във вестник „Отзвук” Смолян, бр.28 от 23.07.2021 г. и поставена покана на същата дата на информационното табло на общината.

Г-н Янчев запозна присъстващите, че целта на публичното обсъждане е Община Златоград да поеме дългосрочен кредит в размер на 233 446 лв. за осигуряване на финансиране за покриване на разликата между пълния размер на извършените разходи и одобрените за финансово подпомагане разходи от Държавен фонд „Земеделие“ на проект „Рехабилитация и реконструкция на общински път SML 2109 /III 867/Златоград – Аламовци и общински път SML 2100 /III 867, Мадан – Цацаровци/ - Страшимир – махала Боево и на съоръженията и принадлежностите към тях”.

Г-н Янчев представи информация за проекта, за който Община Златоград има намерение да поеме дългосрочен дълг. Започна с това, че Община Златоград е изпълнила проект с наименование “Рехабилитация и реконструкция на общински път SML 2109 /III 867/ Златоград – Аламовци и общински път SML 2100 /III 867, Мадан – Цацаровци/ - Страшимир – махала Боево и на съоръженията и принадлежностите към тях”, на обща стойност 6 267 965,84 лв., включващ дейности като проектиране, строителство, авторски и строителен надзор и други разходи, свързани с изпълнението на проекта, като одобреното финансиране от Държавен фонд “Земеделие” е в размер на 6 034 519,94 лв. Разликата между пълния размер на разходите и одобрените за плащане от Държавен фонд „Земеделие“ се осигурява от общината. Община Златоград следва да осигури средства в размер на 233 446 лв. Част от необходимите средства, в размер на 112 622,86 лв., представляват съфинансиране по проекта, а останалите средства представляват наложени финансови корекции върху изпълнението на проекта. За част от наложените финансови корекции, г-н Янчев уточни, че ще се предприемат действия за тяхното възстановяване от фирмата изпълнител. 

Господин Янчев продължи с подробно представяне на целите на проекта, дейностите, които са извършени в рамките на проекта, очакваните резултати и срока на реализация на проекта, като уточни, че към момента на публичното обсъждане проектът е реализиран и предвидените по проекта дейности са изпълнени.
Източниците за финансиране на проекта са безвъзмездна финансова помощ от Държавен фонд „Земеделие“ – 6 034 519,94  лв. и финансиране от бюджета на Община Златоград – 233 445,90 лв.
Г-н Янчев продължи с представянето на параметрите на дълга. Максималният размер на дълга, който Община Златоград има намерение да поеме е 233 446 лв., валутата на дълга е лева, вида на дълга – дългосрочен дълг, поет с договор за общински заем, срок на погасяване – до 84 месеца (7 години). Г-н Янчев уточни, че определянето на този период е свързано с възможността на община Златоград за погасяване на дължимите плащания по кредита в отделните години. Погасяването на главницата ще се извършва на равни месечни вноски, а погасяването на лихвата – всеки месец върху усвоената сума. Погасяването на дълга ще се извършва от собствени бюджетни средства. Максималният лихвен процент е до 4,083 %. Но това е максималният процент, съгласно политиката за отпускане на кредити на фонд ФЛАГ. При сключване на договора най-вероятно процентът ще е по-изгоден за Община Златоград. Плащанията за други такси, наказателни лихви, неустойки и разноски по кредита ще бъдат извършвани съгласно ценовата политика на Фонд ФЛАГ и Управляващата банка. За обезпечаване на  кредита ще бъде учреден залог върху собствените приходи и трансферите за местни дейности, включително общата изравнителна субсидия.
Г-н Янчев продължи с представянето на прогнозния погасителен план. В табличен вид, пред всички присъстващи, бяха представени плащанията по години по видове – главница, лихви и такси. През настоящата 2021 г. ще бъдат извършени само разходи за погасяване на лихви и такси. От 2022 година общината ще започне да погасява и главница по кредита в размер на 21 000 лв. за годината, за периода от 2023-2027 г. ще бъде погасявана годишно главница в размер на 36 000 лв., а за последната година е планирано погасяване на останалата главница в размер на 32 446 лв. Лихвите по кредита за целия период са в размер на 36 018,76 лв., таксата управление 8 400 лв., или общо лихвите и таксите са в размер на 44 418,76 лв. 
В заключение г-н Янчев уточни, че съгласно чл. 32, ал.5 от Закона за публичните финанси, плащанията за лихви, такси, главници по поети заеми от Фонд ФЛАГ, не попадат в обхвата на ограничението по ал.1 на същия член, а именно годишния размер на плащанията по общинския дълг за всяка отделна година да не надвишава 15 % от средногодишния размер на собствените приходи и общата изравнителна субсидия за последните три години, изчислен на базата данни от годишните отчети за изпълнението на бюджета.
Всичко, което господин Янчев даде като информация пред присъстващите бе нагледно представено и чрез презентация, придружена с таблици и снимков материал. 

Г-н Янчев се обърна към присъстващите за въпроси, становища и коментари към представеното предложение и параметрите на дълга. 

Господин Хумчев - председател на Общински съвет - Златоград направи коментар по отношение на това, че на всички е ясно, че всеки един такъв мащабен проект подлежи на строг контрол. Един проект с финансиране за над 6 млн.лв. не е никак малък за община като Община Златоград. Сумата която е останала за сметка на бюджета на Община Златоград е около 3 % от общо усвоените средства по проекта. И общо взето трябва да се избере опцията да се случва нещо или да не се прави нищо, за да не се налага да се решават подобни проблеми с търсене на ресурс за финансиране на разходи, останали за сметка на общината. Г-н Хумчев приключи коментари си с това, че според него, при почти  всички общини, които работят и изпълняват проекти, се наблюдава факта, че остават разходи за финансиране от техните бюджети. 


 
Г-н Янчев благодари за изказания коментар и тъй като не бяха направени повече коментари благодари на всички за отделеното време. С това приключи публичното обсъждане.

                                                                 Изготвил протокола: …………………………….

                                                                                                          /Аделина Юрукова/

В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

